برسبین ٹیسٹ کے تیسرے دن کا کھیل ختم، پاکستان مشکلات کا شکار
برسبین میں جاری پہلے ٹیسٹ میچ پر آسٹریلیا کی گرفت مضبوط ہو گئی ہے۔ پاکستان کو 340 رنز کا خسارہ ختم کر کے آسٹریلیا کو ہدف دینا ہو گا۔ 
ویب ڈیسک — پاکستان کو آسٹریلیا کی پہلی اننگز کا خسارہ ختم کرنے کے لیے مزید 276 رنز درکار ہیں جب کہ اس کی سات وکٹیں باقی ہیں۔ شان مسعود 27 جب کہ بابر اعظم 20 رنز پر ناٹ آؤٹ ہیں۔ کپتان اظہر علی پانچ، حارث سہیل آتھ جب کہ اسد شفیق بغیر کوئی رن بنائے آؤٹ ہو گئے۔ تیسرے روز کھیل کا آغاز ہوا تو کینگروز بلے بازوں نے پر اعتماد انداز میں بیٹنگ کا سلسلہ جاری رکھا۔ آسٹریلیا کی دوسری وکٹ 351 کے مجموعے پر گری جب ڈیوڈ وارنر 154 رنز بنا کر نسیم شاہ کی گیند پر وکٹ کیپر محمد رضوان کے ہاتھوں آؤٹ ہوئے۔ ڈیوڈ وارنر کی وکٹ کے ساتھ 16 سالہ نسیم شاہ نے ٹیسٹ کرکٹ میں اپنی پہلی وکٹ بھی حاصل کر لی۔ کھیل کے دوسرے روز بھی نسیم شاہ نے ڈیوڈ وارنر کو آؤٹ کر دیا تھا لیکن ان کی گیند کو نو بال قرار دے دیا گیا تھا۔ ڈیوڈ وارنر کی وکٹ گرنے کے باوجود آسٹریلوی بلے بازوں نے پاکستانی بولنگ اٹیک کے خلاف جارحانہ انداز اپنائے رکھا۔ آسٹریلیا کا اسکور 358 پر پہنچا تو یاسر شاہ نے اسٹیو اسمتھ کو بولڈ کر دیا۔ میتھو ویڈ اور ٹم ہیڈ حارث سہیل کا نشانہ بنے جبکہ آسٹریلوی کپتان ٹم پین کو شاہین شاہ آفریدی نے پویلین پہنچایا۔ مارنس لابوشانگ ڈبل سینچری مکمل نہ کر سکے اور شاہین شاہ آفریدی نے انہیں 185 رنز پر آؤٹ کر دیا۔ جوش ہیزیل ووڈ اور مچل اسٹارک کو بھی یاسر شاہ نے پویلین کی راہ دکھائی۔ یاسر شاہ نے 205 رنز دے کر چار وکٹیں حاصل کیں۔ کھیل کے تیسرے روز آسٹریلیا کی نو وکٹیں گریں۔ علاوہ ازیں پاکستانی شائقین کرکٹ فاسٹ بالر محمد عباس کو نہ کھلانے پر ٹیم انتظامیہ کو تنقید کا نشانہ بنا رہے ہیں۔ خیال رہے کہ محمد عباس 16 ٹیسٹ میچوں میں اب تک 66 وکٹیں حاصل کر کر چکے ہیں۔ لیکن اس کے باوجود پہلے ٹیسٹ میں عمران خان کو محمد عباس پر ترجیح دی گئی۔